Tari Moriringgo

Tari Moriringgo otabâ Tari Riringgo èngghi panèka tari rakyat asal Sulawesi Selatan sè dâri jhaman dhimèn kantos samangkèn èlestariaghi sarèng Suku Padoe. Tarian kasokkoran panèka segghut èlaksana'aghi saampona marè alaksana'aghi padungku (panèn). Artè oca' moriringgo èngghi panèka "rintangan" (alangan). Salaèn è acara kasokkoran amarghâ panèn sè hasèl, jhughân èlaksana'aghi è acara kasokkoran nyambhut Pongkiari sè abâli aperrang bân mennang, sarta acara kasokkoran nyambhut Saliwu nalèka abâli dâri Palopo nagghu' kaju Langkanae.

 Asal-usul 
Suku Padoe èngghi panèka suku sè ngone è Kabupatèn Luwu Timur, Provinsi Sulawesi Selatan. Suku Padoe asabbhâr è Kacamatan Wasuponda, Towuti, Mangkutana, bân Nuha. Rèng-orèng gâpanèka bânnya' bâdâ è daèrah paghunongngan bân lembah è Luwu Timur. Populasi Suku Padoe èparkira'aghi sakètar 18.000 orèng. Suku Padoe ennempo daèrah panèka èparkira'aghi dâri abad kapèng-XIV (14) sè amigrasi dâri daèrah Sulawesi Tengah. Dhalem bhâsa satempat istilah “Padoe” artèna “orèng jâu”. È Luwu Timur rèng-orèng gâpanèka dhâddhi bâgiyân dâri duwâ' bellâs ana' suku è bâbâ pamarènta'an kadatuwan Luwu.

Dâri carèta rakyat, Suku Padoe panèka asalna dâri suku Lili To Padoe Bangkano Kalende, sè èbâghi dhâddhi empa' suku èngghi panèka Padoe, Lasaelawali, Kinadu, bân Konde. È èra pambarontaghân DI/TII Abdul Kahar Muzakkar, bânnya' orèng Padoe sè abâli ka tana bhuju'na è Sulawesi Tengah akadhi Beteleme, Poso, Taliwan, Parigi, bân laèn-laènna. Suku Padoe nganut aghâma kaparcajâ'ân Melahomua, sèttong aliran kaparcajâ'ân sè yakèn ka kakowadân alam, kaju sè èyangghâp karamat, ghunong, ghumuk kantos hal-hal kènnè' laènna. È taon 1920-an nalèka misionaris Kristen dâteng, pan-bârâmpan è antara Suku Padoe pas malo' aghâma Kristen.

Dhalem alaksana'aghi tarian panèka, sopajâ aparèng kamèriya'an pèsta panèn biyasana èparsiyappaghi ta' korang dâri 1000 bambu pewong (pèrèng pewong) sè èsiyappaghi ka'angghuy èdhâ'âr asareng sambi nèkmati soghuwân Moriringgo. Tarian adat Suku Padoe panèka biyasana èlakonè sarèng na'-kana' ngodâ è daèrah satempat.

 Sombher